Dennis Flydtkjær (DD), 2024-12-10:
Tak for ordet.
Det er ikke længe siden, vi stod her i salen og diskuterede netop det her emne, så jeg vil da godt starte med at afsløre, at det måske bliver lidt de samme budskaber, og at talen måske bærer lidt præg af at have det samme indhold som sidste gang.
Det ville måske også være lidt underligt, hvis det var anderledes, når nu det er det samme emne.
Vi mener, at Socialdemokraterne skal komme ud af busken.
Det er dybt uansvarligt at påbegynde sådan her en debat med så store konsekvenser for danskerne uden at melde klart ud, hvad det er, man ønsker at sætte i stedet for.
Lige nu er Socialdemokratiets pensionsforslag så ukonkret, at ingen reelt ved, hvad Socialdemokratiet og regeringen mener.
Det er uansvarligt og skaber unødvendig utryghed og tvivl hos mange danskere, der jo så ikke ved, hvornår de kan forvente at gå på pension.
Og det kan folk ikke være tjent med.
I det hele taget er det faktisk lidt svært at finde ud af, hvad Socialdemokratiets holdning er i de her år.
Socialdemokratiet har tudet danskerne ørerne fulde af dårlig samvittighed i forhold til en dårlig arbejdsmoral.
Danskerne var dovne og skulle blive lidt længere ved samlebåndet.
Socialdemokratiet og regeringen har også stjålet store bededag med den argumentation, at nu skulle vi alle sammen arbejde lidt mere for at få råd til bl.a. forsvarsudgifter.
Nu må man så forstå, at nu skal danskerne arbejde mindre – uden at man siger hvordan – simpelt hen fordi vi nu skal gå tidligere på pension.
Det er altså lidt uforståeligt, hvad retningen egentlig er.
Vi må sige klart, at vi altså ikke ønsker, at pensionsalderen bliver endnu et af Socialdemokratiets bluffnumre i en valgkamp.
Bare i Ekstra Bladet er der i dag tre annoncer om, hvordan man gerne vil love danskerne, at de nu alle sammen kommer tidligere på pension.
Der tror jeg nok, at man bliver skuffet, når vi kommer på den anden side af et valg eller tættere på 2030, fordi det nok ikke er alle sammen, der kommer til at gå tidligere på pension.
Derfor synes jeg, at det er oplagt, at vi beder Socialdemokratiet om at blive lidt mere konkret, i forhold til hvad det er, man faktisk gerne vil, når man åbner en så vigtig diskussion.
Vi kan også forstå, at regeringen heller ikke er helt enige om, hvor pengene så skal prioriteres henne.
Socialdemokratiet siger, at pengene skal bruges på pensionsalderen.
Venstre og Moderaterne siger, at der skal bruges rigtig mange penge på forsvaret.
Andre siger også, at der skal bruges penge på grøn omstilling.
Der er også partier, der siger, at det skal være på klimasikring, og at grundvandsspejlet skal sænkes, og alle mulige andre ting.
Men pointen er jo bare, at der ikke er råd til alt, uden at vi laver politiske prioriteringer.
De prioriteringer kommer jo aldrig, hvis man ikke lægger frem, hvad det egentlig er, man gerne vil fra regeringens side.
Så den her forespørgselsdebat ville faktisk have været en god mulighed for, at vi faktisk kunne have fået en reel indholdsmæssig diskussion om, hvordan vi indretter vores pensionsregler, men det får vi jo så ikke.
Så det bliver lidt en pseudodiskussion, hvor vi kan sidde og sige, at det da er godt, at der er en masse problemer derude, men de skal først løses i forhandlingslokalet i omkring 2030, og så er det først noget, der træder i kraft i 2045.
Når alt det er sagt, vil vi i Danmarksdemokraterne gerne være med til at undersøge, hvordan pensionssystemet kan tilpasses bedre.
For som så mange andre har sagt, giver det nok sig selv, at folk ikke skal blive ved med at arbejde, til de bliver 80, 90 eller 100 år.
Der er forskel på jobfunktioner, og nogle arbejdsopgaver slider mere end andre.
Derfor skal det selvfølgelig også være muligt som nedslidt at kunne trække sig tidligere tilbage.
For os er det afgørende element bare, at det skal være økonomisk ansvarligt.
Derfor må man også som Folketing kunne forvente af Socialdemokratiet og regeringen, at de får meldt ud, hvad det er, de ønsker at sætte i stedet, i stedet for at de bare åbner en diskussion, hvor man ikke aner noget om, hvad man får.
Det økonomisk ansvarlige er simpelt hen afgørende i den her diskussion, og jeg hører sådan set stort set alle partier sige, at den her velfærdsaftale er fundamentet for Danmarks økonomi.
Det er simpelt hen for useriøst at gamble med den, ved at man bare siger, at man vil ændre den, men ikke til hvad.
Så jeg vil klart opfordre regeringen til, at man kommer med et udspil og får indkaldt til de her forhandlinger.